ผู้โพสต์นัดหมายวิ่งไล่ลุง นครพนม ยันสู้คดีไม่แจ้งการชุมนุม
พิศาล บุพศิริ ผู้โพสต์นัดหมายวิ่งไล่ลุง นครพนม เข้าพบพนักงานสอบสวนหลังถูกออกหมายเรียกจากการจัดชุมนุมสาธารณะโดยไม่แจ้งการชุมนุมและปฏิบัติข้อกล่าวหาเพื่อยืนยันหลักการและพร้อมสู้คดีศูนย์ทนายความเพื่อสิทธิมนุษยชน ระบุปัจจุบันมีคนถูกดำเนินคดีจากกิจกรรมดังกล่าวแล้วอย่างน้อย 9 คน รวม 10 คดี22ม.ค. 2563 รายงานว่าวานนี้ พิศาล บุพศิริ อดีตผู้สมัคร ส.ส.พรรคอนาคตใหม่เขต 4จ.นครพนม เดินทางเข้าพบพนักงานสอบสวน สภ.เมืองนครพนม หลังพนักงานสอบสวนออกหมายเรียกผู้ต้องหา ลงวันที่ 16 ม.ค. 2563 จากเหตุที่ พ.ต.ท.จีรุฏฐ์ พิมพา กล่าวหาว่า พิศาลจัดการชุมนุมสาธารณะโดยไม่แจ้งการชุมนุมจากนั้น พ.ต.ท.คำดี เฮียงบุญ รอง ผกก.(สอบสวน) สภ.เมืองนครพนม ได้แจ้งข้อกล่าวหาพิศาลว่าจัดการชุมนุมสาธารณะโดยไม่แจ้งการชุมนุมต่อผู้รับแจ้งก่อนเริ่มการชุมนุมไม่น้อยกว่า 24 ชั่วโมง ตามมาตรา 10 ของ พ.ร.บ.การชุมนุมสาธารณะ พ.ศ. 2558 โดยพิศาลให้การปฏิเสธตลอดข้อกล่าวหา และนัดหมายจะส่งคำให้การโดยละเอียดเป็นเอกสารในช่วงต้นเดือนกุมภาพันธ์ ทั้งนี้ พ.ต.ท. คำดี ระบุว่า คณะพนักงานสอบสวนจะสรุปสำนวนการสอบสวนส่งให้อัยการภายในวันที่ 5 ก.พ. 2563พิศาลกล่าวในภายหลังว่า การที่เขายืนยันปฏิเสธ เท่ากับเป็นการต่อสู้ในหลักการ เนื่องจากกิจกรรมดังกล่าวไม่ใช่การชุมนุมเป็นเพียงการออกกำลังกาย แม้ในวันดังกล่าวมีการอ่านแถลงการณ์แต่ก็เป็นไปโดยสงบ ถือเป็นเสรีภาพในการแสดงออกโดยสันติ ซึ่งเป็นเสรีภาพขั้นพื้นฐานของประชาชนที่ได้รับการคุ้มครองตามรัฐธรรมนูญก่อนหน้านี้หลังกิจกรรม วิ่งไล่ลุง เมื่อเช้าวันที่ 12 ม.ค. 2563 ยุติลง ตำรวจได้มาติดตามพิศาลที่บ้านและให้ไปที่ สภ.เมืองนครพนม หลังพิศาลเดินทางไปถึง ตำรวจระบุว่า จะแจ้งข้อกล่าวหา ไม่แจ้งการชุมนุม และเจรจาให้เขาจ่ายค่าปรับ 1000 บาท เพื่อให้คดียุติ แต่พิศาลยืนยันปฏิเสธข้อกล่าวหา ตำรวจจึงกล่าวว่า จะรวบรวมหลักฐานและออกเป็นหมายเรียกให้เขาเข้าไปรับทราบข้อกล่าวหา ในวันที่ 14 ม.ค. 2563 แต่เมื่อพิศาลเข้าพบพนักงานสอบสวน ตามที่นัดหมาย กลับไม่ปรากฏว่า ตำรวจได้ออกหมายเรียกผู้ต้องหา อีกทั้งยังได้จัดทำบันทึกแจ้งข้อกล่าวหา และพยายามเจรจาให้เขารับสารภาพ พร้อมทั้งจ่ายค่าปรับ 1000 บาท เช่นเดิม เขาจึงไม่ลงชื่อในบันทึกข้อกล่าวหาดังกล่าว และยืนยันให้ตำรวจออกหมายเรียกมาให้ถูกต้อง โดยเขาพร้อมที่จะสู้คดีทั้งนี้ บันทึกแจ้งข้อกล่าวหาได้ระบุพฤติการณ์ที่ถูกกล่าวหาว่า เมื่อวันที่ 7 ม.ค. 2563 พิศาลได้โพสต์ข้อความทางเฟซบุ๊กว่า วิ่งไล่ลุง 12 ม.ค. 2020 นครพนมกะแล่นนำเดียว เวลา 06.00 น. ณ ลานพญาศรีสัตตนาคราช #มาพ้อกันเด้อ จากนั้นมีประชาชนเข้ามาดูและแชร์ข้อความต่ออีกหลายคน และในวันที่ 12 ม.ค. 2563 เวลา 06.15 น. พิศาลมารวมตัวกันกับพวกจำนวน 14 คน บริเวณหน้าลานพญาศรีสัตตนาคราช และอ่านข้อเรียกร้องมีใจความสำคัญคือ 1. เรียกร้องให้รัฐบาลเร่งแก้ไขปัญหาเศรษฐกิจแก้ไขปัญหาปากท้องของพลเมืองไทยอย่างเป็นธรรมและเท่าเทียม 2. เรียกร้องให้รัฐบาลดำเนินนโยบายภายใต้หลักประชาธิปไตยสากลด้วยการเคารพซึ่งศักดิ์ศรีความเป็นมนุษย์ 3. เรียกร้องให้ ลุง หรือผู้มีอำนาจในสังคมดำเนินนโยบายในการพัฒนาประเทศโดยตระหนักถึงสภาพการเปลี่ยนแปลงของสังคมไทยและสังคมโลก จากนั้นผู้ต้องหากับพวกได้ร่วมกันออกวิ่งจากลานพญาศรีสัตตนาคราชไปทางอุโมงค์พญานาคและสลายตัวไป การกระทำดังกล่าวถือเป็นการชุมนุมสาธารณะตามคำนิยาม มาตรา 4 แห่ง พ.ร.บ.ชุมนุมสาธารณะ พ.ศ. 2558 ซึ่งผู้จัดการชุมนุมสาธารณะจะต้องแจ้งการชุมนุมต่อผู้รับแจ้งก่อนเริ่มการชุมนุมไม่น้อยกว่า 24 ชั่วโมง ตามมาตรา 10 แต่ผู้ต้องหาไม่ได้แจ้งการชุมนุมดังกล่าวต่อผู้กำกับการสถานีตำรวจภูธรเมืองนครพนมหลังกิจกรรม วิ่งไล่ลุง ที่มีขึ้นพร้อมกันในหลายจังหวัด ปัจจุบันมีคนถูกดำเนินคดีจากกิจกรรมดังกล่าวแล้วอย่างน้อย 9 คน รวม 10 คดี โดยเป็นคดีตามข้อหา จัดการชุมนุมสาธารณะโดยไม่แจ้งการชุมนุม 8 คดี ที่กรุงเทพฯ นนทบุรี นครสวรรค์ บุรีรัมย์ สุรินทร์ ยโสธร นครพนม และกาฬสินธุ์ รับสารภาพและถูกปรับไปแล้ว 2 ราย อีก 6 ราย ยืนยันต่อสู้คดี ส่วนอีก 2 คดี เป็นคดีตามข้อหาใช้เครื่องขยายเสียงโดยไม่ได้รับอนุญาต และใช้เส้นทางผิวการจราจรโดยไม่ได้รับอนุญาต ที่ จ.แพร่ และกาฬสินธุ์ ผู้จัดการชุมนุมในทั้งสองแห่งเข้าพบตำรวจและยอมให้ตำรวจเปรียบเทียบปรับไปแล้ว อีกทั้งในบางจังหวัดยังมีรายงานการคุกคามผู้เข้าร่วมโดยมีเจ้าหน้าที่ติดตามไปพบที่บ้านอีกด้วย
พิศาล บุพศิริ ผู้โพสต์นัดหมาย วิ่งไล่ลุง นครพนม เข้าพบพนักงานสอบสวนหลังถูกออกหมายเรียกจากการจัดชุมนุมสาธารณะโดยไม่แจ้งการชุมนุมและปฏิบัติข้อกล่าวหาเพื่อยืนยันหลักการและพร้อมสู้คดี
วิ่งไล่ลุง,ศูนย์ทนายความเพื่อสิทธิมนุษยชน,พิศาล บุพศิริ,นครพนม,พ.ร.บ.การชุมนุมสาธารณะ